
Párna I-II.

Kulcsszavak: Párna;kő;feszes;gyűrődés;formák
A művészeti folyamatomban a párna motívuma és annak kőben való megformálása
kiemelkedő szerepet kapott. A kő keménységét és a párna puhaságát ötvözve vizsgáltam a
két anyag ellentétét, miközben a formák dinamikáját és az érzelmi hatásokat is kutattam. A
kezdeti agyag kisplasztikák után a kővel való munkám során először egy fehér horvát
mészkőből készítettem el egy kisebb párna formát, majd a következő félévben nagyobb,
dinamikusabb vöröses tardosi mészkövet használtam. Itt már gépekkel dolgoztam, miközben
a formát folyamatosan a kőhöz alakítottam, és a gyűrődéseket, a feszültséget hangsúlyoztam.
A párna formáját két fő motívum jellemzi: az éles, feszes csücskök és a középső gyűrődött,
rusztikus rész, amely a rend és rendezetlenség, a keménység és puhaság ellentétét érzékelteti.
A kőfaragás során az anyag nemcsak fizikailag, hanem érzelmileg is hatott rám, miközben
folyamatosan új aspektusokat fedeztem fel a párna mint szimbólum jelentésében. Az anyagok
és formák kontrasztja lehetőséget adott arra, hogy a párnát nem csupán mint használati
tárgyat, hanem mint és érzelmi tartalommal bíró objektumot formáljam meg.
A kő mint médium mélyebb kapcsolatot alakított ki bennem a párna formájával, segítve
megérteni, hogyan válhat egy szilárd, hideg anyag a puhaság érzetét keltő, érzékeny formává.
Az alkotási folyamat során egyre inkább érzékeltem, hogy a kőből készült párna képes
valósággá válni, amely túlmutat fizikai jelenlétén, és érzelmi hatással van a nézőre.



